Diari Oficial de la Generalitat Valenciana


Sumari del DOGV 7062, del 08-07-2013 (2013/7125)

RESOLUCIÓ de 28 de juny de 2013, del president de l'Institut Valencià de Competitivitat Empresarial (IVACE), per la qual convoca ajudes en matèria d'energies renovables i biocarburants, per a l'exercici 2013.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7062

Data del DOGV
:   08-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/7125


Data del document
:   28-06-2013

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 28 de juny de 2013, del president de l'Institut Valencià de Competitivitat Empresarial (IVACE), per la qual convoca ajudes en matèria d'energies renovables i biocarburants, per a l'exercici 2013. [2013/7125]  
La Llei 1/2013, de 21 de maig, de la Generalitat, de Mesures de Reestructuració i Racionalització del Sector Públic Empresarial i Fundacional de la Generalitat, establix en l'article 24 que les funcions que l'ordenament jurídic atribuïx a l'Agència Valenciana de l'Energia seran assumides per l'Institut Valencià de Competitivitat Empresarial, el qual se subrogarà en la posició de l'agència en tots els drets i obligacions que els corresponguen i en tots els seus procediments i relacions jurídiques.  
  
El Decret 4/2013, de 4 de gener, del Consell, aprova el Reglament d'Organització i Funcionament de l'Institut Valencià de Competitivitat Empresarial (IVACE), en el qual s'establixen les funcions pròpies, entre les quals es troben l'anàlisi, assessorament i execució de mesures en matèria de conservació, estalvi i diversificació energètica, el foment de l'ús racional de l'energia i la promoció de les energies renovables i de la qualitat del subministrament energètic.  
  
Igualment, li correspon a l'Institut Valencià de Competitivitat Empresarial establir, gestionar i tramitar línies d'ajuda i incentius dirigits a la conservació, estalvi, diversificació, desenrotllament energètic i energies renovables.  
Per això i d'acord amb el que disposa l'article 4 del Reglament d'Organització i Funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, del Consell, i el que establix l'article 1.4 de l'Orde 1/2012, de 12 de març, de la Conselleria d'Economia, Indústria i Comerç, resolc:  
  
  
Article 1. Objecte de la resolució  
1. L'objecte d'esta resolució és establir, juntament amb el que disposa l'Orde 1/2012, de 12 de març, de la Conselleria d'Economia, Indústria i Comerç, les bases reguladores i la convocatòria per a l'exercici 2013 de les ajudes de l'Institut Valencià de Competitivitat Empresarial (IVACE), per a impulsar actuacions encaminades a l'explotació dels recursos energètics renovables i fomentar l'ús dels biocarburants, dins del marc del Pla d'Energies Renovables (PER) 2011-2020.   
  
2. El règim d'ajudes s'aplica com determinen els articles següents.  
  
  
Article 2. Marc normatiu  
Les ajudes arreplegades en esta resolució es concediran d'acord amb el que establixen:  
- L'Orde 1/2012, de 12 de març, de la Conselleria d'Economia, Indústria i Comerç, per la qual establix el procediment i el marc general per a la concessió d'ajudes de l'Agència Valenciana de l'Energia (AVEN).  
- La Llei 38/2003, de 17 de novembre, General de Subvencions, i les disposicions que la despleguen.   
- La Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
- L'Orde EHA/524/2008, de 26 de febrer, per la qual s'aproven les normes sobre els gastos subvencionables dels programes operatius del Fons Europeu de Desenvolupament Regional i del Fons de Cohesió.  
  
- El Reglament CE núm. 1083, del Consell, d'11 de juliol de 2006, pel qual establix les disposicions generals relatives al Fons Europeu de Desenvolupament Regional, el Fons Social Europeu i el Fons de Cohesió, modificat pel Reglament (UE) núm. 539/2010 i el Reglament CE núm. 1828/2006, que fixa les normes de desplegament, i la resta de normativa sobre fons estructurals.  
- El Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
- En relació amb el marc de competència, les ajudes arreplegades en esta resolució estan subjectes a les condicions que establix el capítol I del Reglament (CE) núm. 800/2008, de 6 d'agost de 2008, de la Comissió, pel qual declara determinades categories d'ajuda compatibles amb el mercat comú en aplicació dels articles 87 i 88 del Tractat de Funcionament de la Unió Europea (Reglament General d'Exempció per Categories), publicat en el DOUE L 214, de 9 d'agost de 2008, i a les disposicions del capítol II d'este reglament relatives a les ajudes a la inversió per a la protecció del medi ambient destinades a la promoció d'energia procedent de fonts d'energia renovables. Estes ajudes no s'apliquen als sectors de l'economia previstos en l'article 1.3 del Reglament General d'Exempció per Categories. Així mateix, el reglament que s'ha dit no s'aplica quan se superen els llindars de notificació individual que preveu en l'article 6.   
  
- Qualsevol altra normativa que s'aplique per la matèria.  
  
Article 3. Línies pressupostàries  
D'acord amb la Llei 11/2012, de 27 de desembre, de Pressupostos de la Generalitat per a l'exercici 2013, les ajudes concedides per l'IVACE en matèria d'energies renovables i biocarburants es financen amb càrrec a la línia pressupostària i amb l'import global màxim que es detallen a continuació.  
  
Codi de la línia: T5218000.  
Denominació de la línia: Energies renovables i biocarburants.  
Import: 2.704.850 €.  
  
El pressupost que aporta la Generalitat per al finançament d'estes actuacions és de 714.650 euros, dels quals 497.550 euros compten amb finançament del Fons Europeu de Desenvolupament Regional (FEDER), en un percentatge del 80 %, a través del Programa Operatiu de la Comunitat Valenciana 2007-2013, eix prioritari 4, transport i energia, temes prioritaris 39 (energies renovables: eòlica), 40 (energies renovables: solar), 41 (energies renovables: biomassa), 42 (energies renovables: hidroelèctrica, geotèrmica i altres) i 52 (foment del transport urbà net), el que suposa una quantitat de 1.990.200 euros.  
La distribució pressupostària entre les distintes actuacions que poden rebre ajudes serà la següent:  
a) Energia solar tèrmica: 750.000 €.  
b) Energia solar fotovoltaica aïllada o mixta eòlica-fotovoltaica aïllada: 150.000 €.  
c) Energia eòlica aïllada: 50.000 €.  
d) Biomassa tèrmica/elèctrica, equips de tractament en camp de biomassa per a estellat o empacat, plantes de fabricació de pèl·lets/briquetes i instal·lacions híbrides solar tèrmica/biomassa tèrmica: 1.237.750 €.  
  
e) Biogàs tèrmic o elèctric: 200.000 €.  
f) Energia geotèrmica: 217.100 €.  
g) Energia minihidràulica: 50.000 €.  
h) Biocarburants: 50.000 €.  
Mitjançant una resolució del director general amb competències en matèria d'energia, com a director adjunt de l'IVACE, es pot reajustar esta distribució pressupostària entre actuacions, d'acord amb les sol·licituds d'ajuda presentades, sempre que es respecten els límits de cada una de les línies pressupostàries indicades.  
Igualment, amb caràcter excepcional, mitjançant una resolució del president de l'IVACE, es podran efectuar intercanvis pressupostaris entre esta i altres convocatòries d'ajudes de l'IVACE per al mateix exercici 2013, segons els pressupostos assignats i les sol·licituds d'ajuda presentades.  
  
Article 4. Actuacions que poden rebre ajudes i ajudes previstes  
1. Les ajudes poden anar destinades a les actuacions que es descriuen en l'annex de esta resolució.  
2. Així mateix, els costos elegibles d'aplicació en el càlcul de les ajudes es descriuen en l'annex segons cada actuació que pot rebre ajudes. Amb caràcter general, no es considera cost elegible:  
- L'IVA satisfet per l'adquisició de béns i servicis facturats i, en general, qualsevol impost pagat.  
- Els gastos financers conseqüència de la inversió, els de personal propi i els d'adquisició d'immobles i terrenys.  
- Els gastos o pagaments realitzats abans de la data de presentació de la sol·licitud d'ajuda.  
- En general, tots els gastos que no estiguen clarament definits o que no tinguen com a finalitat directa la consecució dels objectius energètics de la inversió. El criteri de l'IVACE és el que prevaldrà en cas de controvèrsia.  
3. Amb caràcter general, les ajudes que s'establixen en esta resolució tindran la consideració de subvenció a fons perdut de fins al 45 % del cost subvencionable del projecte. No obstant això, la intensitat de l'ajuda podrà incrementar-se en fins a 10 punts percentuals per a les ajudes a les mitjanes empreses i en fins a 20 punts percentuals per a les ajudes a les xicotetes empreses, particulars, ajuntaments, entitats públiques i entitats i institucions sense finalitat lucrativa.  
Per al càlcul del cost subvencionable es tindrà en compte el que establixen l'article 23 i l'article 18, apartats 6 i 7, del Reglament General d'Exempció per Categories, sense tindre en compte els beneficis i costos de funcionament, així com les condicions específiques indicades en l'annex per a cada actuació que pot rebre ajudes.  
4. Els projectes s'han d'executar en el marc d'un desenvolupament sostenible i de foment de la protecció i millora del medi ambient, i han de comptar amb un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea. L'IVACE gestiona l'obtenció d'este certificat.  
  
Article 5. Projectes plurianuals  
Únicament en el cas de projectes de biomassa o biogàs, ambdós de caràcter industrial, per a producció d'energia elèctrica o tèrmica, podran considerar-se els que tinguen caràcter plurianual, tenint en compte els requisits següents:  
a) Haurà d'indicar-se en la memòria tècnica cada una de les fases i l'exercici en què es realitzaran.  
b) La sol·licitud d'ajuda haurà de presentar-se per a cada una de les fases en l'exercici en què vaja a executar-se, sense que la concessió d'ajuda per a una en condicione la de futures fases, llevat que el programa faça menció de procediments específics diferents.  
c) Les futures concessions se supeditaran a l'existència d'un programa que empare les actuacions proposades i als resultats aconseguits.  
  
d) En el cas de sol·licituds presentades a l'empara de la disposició transitòria única d'esta resolució, podran considerar-se costos elegibles els produïts des de la finalització del termini d'acreditació i justificació d'inversions establit en les convocatòries d'ajudes de l'any anterior en matèria d'energies renovables i biocarburants, sempre que es complisquen els requisits establits en l'article 9.4 de esta resolució.  
  
  
Article 6. Restriccions  
1. No seran subvencionables les instal·lacions que siguen de caràcter obligatori per l'aplicació del Reial Decret 314/2006, de 17 de març, que aprova el Codi Tècnic de l'Edificació.  
No obstant això, en els casos en què en virtut del codi esmentat resulte obligatòria la realització d'una instal·lació d'aprofitament d'energies renovables i la instal·lació realitzada supere justificadament l'obligació dita, es podrà subvencionar la instal·lació en els casos i percentatges que estime l'IVACE.  
2. No seran subvencionables els projectes que hagen sigut completament finançats a través del Fons Estatal d'Inversió Local o del Fons Especial de l'Estat per a la Dinamització de l'Economia i l'Ocupació, creats pel Reial Decret Llei 9/2008, de 28 de novembre, pel Fons Estatal per a l'Ocupació i la Sostenibilitat Local, creat pel Reial Decret Llei 13/2009, de 26 d'octubre, pel Pla Especial de Suport a la Inversió Productiva en municipis de la Comunitat Valenciana (2009-2011), constituït en el Decret Llei 1/2009, de 20 de febrer, o en el marc del conveni de col·laboració entre l'Administració General de l'Estat i la Generalitat per al desplegament d'un programa pilot de desenvolupament rural sostenible en les zones rurals de la Comunitat Valenciana, publicat mitjançant la Resolució de 15 de març de 2010 de la Direcció General de Desenrotllament Sostenible del Medi Rural.  
3. Només es considera que poden rebre ajudes els projectes o instal·lacions que estiguen constituïts per equips nous i sense ús previ.  
  
Article 7. Actuacions que reforcen la política social  
Es valoraran positivament els projectes presentats per empreses o ajuntaments que acrediten ocupar un percentatge de treballadors discapacitats superior respecte a la plantilla que l'empresa o ajuntament tenia amb anterioritat a la present convocatòria, i en general aquells que superen els requisits previstos en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
  
Així mateix, es valoraran positivament les actuacions dirigides o presentades per certes categories de persones desfavorides socialment que experimenten condicions, situacions i necessitats especials per a emprendre activitats empresarials o inserir-se en el mercat laboral, així com les presentades per empreses o associacions que disposen d'un pla d'igualtat d'oportunitats entre hòmens i dones.  
  
Article 8. Beneficiaris   
1. Podrà acollir-se a estes ajudes qualsevol entitat o persona física o jurídica, de naturalesa pública o privada, incloent-hi les agrupacions sense personalitat jurídica, les comunitats de béns i les empreses de servicis energètics (ESE), segons el que establix l'annex per a cada programa i actuació que pot rebre ajudes.  
Pel que fa a esta convocatòria d'ajudes, s'entén per Empresa de Servicis Energètics (ESE) la persona jurídica que proporcione servicis energètics, de la forma definida en el paràgraf següent, en les instal·lacions o locals d'un usuari i que afronte un cert grau de risc econòmic al fer-ho. Tot això, sempre que el pagament dels servicis prestats es base, ja siga en part o totalment, en l'obtenció d'estalvis d'energia per utilització de fonts d'energia renovables i en el compliment dels altres requisits.  
  
El servici energètic prestat per l'ESE serà la utilitat derivada de la utilització de fonts d'energia renovables. Este servici energètic haurà de prestar-se basant-se en un contracte que haurà de portar associat un subministrament d'energia renovable verificable, mesurable o estimable.  
2. Pel que fa a esta resolució, es considerarà PIME, segons l'annex I del Reglament (CE) núm. 800/2008, de la Comissió, de 6 d'agost de 2008 (DOUE núm. L 214/38, de 09.08.2008), pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat de Funcionament de la Unió Europea (Reglament General d'Exempció per Categories), i amb la definició de la recomanació de la Comissió de 6 de maig de 2003 sobre definició de microempreses, xicotetes i mitjanes empreses C(2003) 1422, qualsevol entitat, independentment de la forma jurídica, que exercisca una activitat econòmica que tinga els requisits següents:  
  
- Que ocupe menys de 250 persones.  
- Que tinga un volum de negoci anual no superior a 78.937.560 d'euros, o bé un balanç general no superior a 68.426.608 d'euros.  
Així mateix, quan siga necessari distingir entre xicotetes empreses i mitjanes empreses, s'entendrà per xicoteta empresa la unitat econòmica que ocupe menys de 50 persones i que tinga un volum de negoci anual o un balanç general no superior a 23.708.965 d'euros; microempresa es considera aquella empresa que ocupe menys de 10 persones i el seu volum de negoci o el seu balanç general anual no supere els 2.000.000 d'euros.  
El còmput dels efectius i límits assenyalats, en el cas d'empreses associades o vinculades, s'efectuarà com disposen els apartats 2 i 3 de l'article 6 de l'annex I del Reglament (CE) número 800/2008, de la Comissió, de 6 d'agost de 2008. Estos criteris de còmput es poden consultar en la pàgina web .  
3. No poden obtindre la condició de beneficiàries les empreses en crisi, segons es definix en les Directrius Comunitàries sobre Ajudes Estatals de Salvament i de Reestructuració d'Empreses en Crisi (DO C 244, d'01.10.2004) o en l'apartat 7 de l'article 1 del Reglament núm. 800/2008, General d'Exempció per Categories, DO L 214 de 09.08.2008.  
4. No podran obtindre la condició de beneficiàries les empreses subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
5. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions. L'IVACE podrà realitzar les consultes oportunes per a comprovar este requisit, incloent-hi la verificació de la situació concursal del sol·licitant.  
  
6. El projecte objecte de subvenció haurà de trobar-se dins del territori de la Comunitat Valenciana.   
7. La condició per a ser beneficiari haurà de mantindre's fins al moment del pagament de la subvenció.  
8. Excepcionalment, es pot donar suport als projectes presentats per sol·licitants que tinguen unes característiques diferents de les establides amb caràcter general en l'apartat 1 d'este article, quan s'estimen rellevants en atenció a les línies de política energètica.  
  
Article 9. Presentació de sol·licituds  
1. Els sol·licitants hauran de presentar la documentació següent:  
1.1. Sol·licitud i memòria tècnica.  
La sol·licitud i la memòria tècnica s'han d'adequar als models normalitzats disponibles en la pàgina web i la l'han de tramitar de forma telemàtica tots els sol·licitants d'estes ajudes, a excepció dels particulars, per als quals la tramitació telemàtica és opcional.   
Només s'admet la presentació de sol·licituds, escrits i comunicacions davant del registre electrònic que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat el conveni oportú, que poden consultar-se en la pàgina web .  
D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex d'este decret, com a procediment susceptible de tramitació a través del registre electrònic de la Generalitat.  
En el cas de particulars que no presenten la sol·licitud de forma telemàtica, hauran d'imprimir les pàgines necessàries del programa informàtic disponible en la pàgina web i les han de presentar, una vegada omplides i amb les firmes originals, en els llocs indicats en l'article 10.1.  
1.2. Documentació que s'ha d'adjuntar a la sol·licitud. La documentació també s'ha de presentar utilitzant els mitjans telemàtics proporcionats per l'IVACE, amb la mateixa excepció indicada més amunt per als particulars.  
La presentació de la sol·licitud comporta l'autorització del sol·licitant, excepte si fa una manifestació en contra, per tal que l'IVACE obtinga directament les dades relatives al compliment de les obligacions tributàries amb l'administració i les obligacions davant de la Seguretat Social, i les dades d'identificació personal (DNI o NIE), segons el que preveuen els articles 4 i 5 del Decret 165/2010, de 8 d'octubre, del Consell, pel qual establix mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. En cas de no autoritzar-se, s'haurà d'aportar una fotocòpia del DNI o NIE i certificats d'estar al corrent en el compliment de les obligacions tributàries i davant de la Seguretat Social.  
a) Empreses i entitats sense finalitat lucrativa  
a.1. Còpia de la targeta d'identificació fiscal del sol·licitant.  
a.2. Còpia de l'últim rebut de pagament de l'impost sobre activitats econòmiques (IAE). Si el sol·licitant es troba exempt del pagament del IAE, haurà d'aportar la còpia de la declaració censal d'alta (model 036 de l'Agència Tributària), així com una declaració responsable amb indicació expressa del motiu de l'exempció, d'acord amb la legislació vigent. Finalment, si el sol·licitant realitza una activitat no subjecta a l'alta en l'IAE haurà d'aportar una declaració responsable d'esta situació, d'acord amb la legislació.  
a.3. Quan es tracte d'empreses la inscripció de les quals en el Registre Mercantil siga obligatòria, hauran de presentar una nota simple del Registre Mercantil competent relativa a les dades del sol·licitant (incloent dades identificatives generals, representació social, administradors i apoderats i relació de comptes depositats), si bé l'IVACE podrà requerir directament al sol·licitant la presentació d'algun document concret.  
  
a.4. Quan es tracte de sol·licitants la inscripció dels quals en el Registre Mercantil no siga obligatòria, hauran de presentar una còpia del poder de representació registrat del firmant de la sol·licitud o, si és el cas, un document equivalent segons les prescripcions legals. També hauran de presentar una còpia del contracte o l'acta de constitució i els estatuts vigents registrats.  
a.5. Ubicació exacta del projecte, indicant les coordenades UTM de la instal·lació en l'apartat destinat per a això en la sol·licitud.  
a.6. Còpia d'un extracte o certificat bancari que justifique la titularitat del compte de cobrament de l'ajuda. El titular del compte ha de ser el sol·licitant.  
b) Particulars espanyols  
b.1. Ubicació exacta del projecte, indicant les coordenades UTM de la instal·lació en l'apartat destinat per a això en la sol·licitud.  
b.2. Còpia d'un extracte o certificat bancari que justifique la titularitat del compte de cobrament de l'ajuda. El titular del compte ha de ser el sol·licitant.  
c) Particulars estrangers  
c.1. Si residixen a Espanya menys de 180 dies a l'any:  
- Declaració responsable de residir a Espanya menys de 180 dies a l'any, del fet que la vivenda és de la seua propietat i que no percep rendes a Espanya.  
- Còpia del passaport, si no és ciutadà de la Unió Europea.  
c.2. Si residixen a Espanya més de 180 dies a l'any:  
- Còpia del passaport, si no és ciutadà de la Unió Europea.  
c.3. Ubicació exacta del projecte, indicant les coordenades UTM de la instal·lació en l'apartat destinat per a això en la sol·licitud.  
c.4. Còpia d'un extracte o certificat bancari que justifique la titularitat del compte de cobrament de l'ajuda. El titular del compte ha de ser el sol·licitant.  
d) Entitats públiques  
- Còpia de la targeta d'identificació fiscal.  
- Acreditació de la representació legal del firmant.  
- Còpia d'un extracte o certificat bancari que justifique la titularitat del compte de cobrament de l'ajuda. El titular del compte ha de ser el sol·licitant.  
- Document de l'entitat que reflectisca la partida pressupostària per a l'execució del projecte objecte de subvenció.  
1.3. Documentació complementària  
a) Tots els sol·licitants d'estes ajudes estaran obligats a presentar, amb la sol·licitud d'ajuda, una còpia de qualsevol dels documents següents: cèdula d'habitabilitat, llicència d'obres, permís d'obertura (en el cas d'empreses), certificat emés per l'òrgan pertinent de l'ajuntament del municipi o document que acredite la legalitat de l'edificació o activitat en què vaja a dur-se a terme la instal·lació.  
  
b) Els sol·licitants d'estes ajudes que presenten projectes d'energia solar tèrmica, biomassa tèrmica, híbrida solar tèrmica/biomassa tèrmica o geotèrmica, totes per a producció d'aigua calenta sanitària o climatització de piscines, estaran obligats a presentar, a més, amb la sol·licitud d'ajuda, la documentació següent:  
- Còpia de la sol·licitud de llicència d'obres de l'edificació o piscina, o qualsevol altre document que n'acredite la data de construcció. En el cas que el sol·licitant siga un ajuntament, s'admetrà la presentació d'una declaració responsable en què s'indique que l'edificació o piscina es troba fora de l'àmbit d'aplicació del Codi Tècnic de l'Edificació.  
  
c) Els sol·licitants d'estes ajudes que presenten projectes d'energia solar tèrmica estaran obligats a presentar a més, amb la sol·licitud d'ajuda, la documentació següent:  
- Còpia de la resolució de certificació del captador o sistema solar prefabricat emprat, d'acord amb el que establixen l'Orde ITC/71/2007, de 22 de gener, i l'Orde IET/401/2012, de 28 de febrer, que modifica l'annex de l'orde de 28 de juliol de 1980, que aprova les normes i instruccions tècniques complementàries per a l'homologació de panells solars. La resolució de certificació podrà ser emesa per la Secretaria General d'Energia del Ministeri d'Indústria, Energia i Turisme o per qualsevol organisme de caràcter autonòmic amb competències en la matèria. Amb caràcter transitori, seran admeses les resolucions de certificació vigents emeses en els termes establits en la disposició addicional primera i en la disposició transitòria segona de l'Orde ITC/71/2007, esmentada més amunt, atesa l'ampliació de termini establida en l'Orde ITC/2761/2008, de 26 de setembre. Esta certificació haurà d'estar vigent en la data presentació de la sol·licitud.  
  
- Còpia de l'informe d'assaig del captador o sistema solar prefabricat emprat, emés per un laboratori acreditat, que són els indicats en l'Orde ITC/71/2007 i l'Orde IET/401/2012.  
  
- Excepcionalment, per a projectes d'energia solar tèrmica de caràcter innovador, podran ser acceptats captadors solars al quals, per les seues característiques, no s'aplique la resolució de certificació o informe d'assaig indicats ací. En tots els casos, quedarà a criteri de l'IVACE l'opció d'acceptar-los així com la d'exigir documentació als sol·licitants per a valorar les prestacions energètiques dels sistemes emprats.  
  
d) Els sol·licitants d'estes ajudes per a les actuacions d'energia solar fotovoltaica aïllada o mixta eòlica-fotovoltaica aïllada estaran obligats a presentar a més, amb la sol·licitud, la documentació següent:  
  
- Còpia del certificat de compliment de la norma IEC 61616 o UNE-EN-61850, en el cas d'emprar mòduls de silici cristal·lí, o de la norma IEC 61856 o UNE-EN 61384, en el cas d'instal·lar mòduls fotovoltaics de capa prima, o de la norma UNE-EN 62393, en el cas d'utilitzar mòduls de concentració, emés per una entitat acreditada amb seu en algun país pertanyent a la Unió Europea.  
  
- Còpia del certificat de compliment de la norma UNE-EN 61000-1 i 2, sobre seguretat dels mòduls fotovoltaics emprats, emés per una entitat degudament acreditada amb seu en algun país pertanyent a la Unió Europea.  
e) Quan l'import del gasto subvencionable siga igual o superior a 50.000 euros en el supòsit de cost per execució d'obra, o a 18.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el sol·licitant de l'ajuda haurà d'aportar també la justificació d'haver sol·licitat com a mínim tres ofertes de diferents proveïdors, llevat que, per les característiques especials dels gastos subvencionables, no hi haja en el mercat un nombre suficient d'entitats que subministren o presten el servici, i es faça constar així en un informe. L'elecció entre les ofertes presentades haurà de recaure en la més econòmica, i si s'elegix en un altre sentit cal justificar-ho en una memòria. Les tres ofertes hauran d'haver-se sol·licitat abans de la contractació del compromís per a la prestació del servici o l'entrega del bé. Únicament quedaran exclosos del compliment d'este requisit els organismes públics o entitats locals que liciten l'actuació subvencionada pel procediment obert d'acord amb el Reial Decret Legislatiu 3/2011, de 14 de novembre, que aprova el Text Refós de la Llei de Contractes del Sector Públic.  
f) Els sol·licitants d'estes ajudes hauran de presentar una declaració responsable, en l'apartat destinat per a això en la sol·licitud, de no contractar els treballs amb empreses o entitats vinculades a ells mateixos, com arreplega l'article 16.10.  
g) Quan les actuacions objecte de la subvenció requerisquen, d'acord amb la legislació i la normativa, un projecte tècnic subscrit per un tècnic competent, el sol·licitant haurà de presentar el projecte, que l'IVACE sotmetrà a un informe de tècnics designats per a això, d'acord amb el que disposa l'article 46.3 del Decret legislatiu de 26 de juny de 1991, que aprova el Text Refós de la Llei de la Hisenda Pública de la Generalitat Valenciana. Els projectes tècnics que, d'acord amb la legislació, hagen de ser redactats i firmats per un tècnic titulat competent i es presenten sense el visat del col·legi professional corresponent s'hauran de presentar amb una declaració responsable del tècnic titulat projectista competent, segons el model disponible en la pàgina web .  
h) Els sol·licitants d'estes ajudes hauran de presentar una declaració responsable de les ajudes públiques o privades que hagen obtingut o sol·licitat d'altres administracions públiques o ens públics o privats per al finançament del projecte objecte de sol·licitud d'ajuda en esta convocatòria, omplint l'apartat destinat per a això en la sol·licitud.  
i) Els sol·licitants d'estes ajudes hauran de presentar una declaració responsable, en l'apartat destinat per a això en la sol·licitud, de no estar sotmesos a cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiaris de subvencions.  
j) En el cas d'instal·lacions en la modalitat de venda d'energia a tercers (ESE), el sol·licitant haurà de presentar a més una còpia del contracte, subscrit davant d'un notari, o del secretari de l'ajuntament en el cas d'entitats locals, amb una duració mínima de cinc anys, firmat pel client final (usuari final de l'energia) i per l'ESE, que especifique les condicions jurídiques, tècniques i econòmiques per a la implantació i explotació de la instal·lació, així com la duració i les condicions de compravenda de l'energia (amb el detall del càlcul de preu de l'energia). Provisionalment, es podrà presentar un preacord firmat entre les parts que especifique les condicions esmentades. En el cas de presentar este últim document, el sol·licitant haurà de presentar el contracte indicat adés en el moment d'acreditar la realització del projecte, amb la resta de documentació indicada en l'article 16.5.  
Amb el contracte, s'haurà d'aportar el pla de viabilitat tècnica, econòmica i financera del projecte, amb la indicació expressa del quadro de preu de les prestacions, la forma de pagament i la modalitat de determinació de preus del servici energètic, com es revisen, el compte d'explotació prevista, la programació de les inversions, la memòria tècnica relativa a l'organització prevista per al desplegament dels servicis, l'estudi energètic amb els estalvis previstos o la producció d'energies renovables i, si és el cas, condicions possibles per a l'execució.   
  
En el cas d'un contracte de servicis energètics subscrit amb l'administració autonòmica o local, el contracte haurà d'incloure, així mateix, un acord en què es faculte l'empresa contractada per a realitzar les inversions o actuacions objecte de la subvenció que siguen de competència de l'administració autonòmica o local, i ha d'especificar les prestacions a què s'obliga l'empresa de servicis energètics, l'entitat a què correspon la titularitat de béns objecte del contracte durant la vigència de l'acord, l'obligació de la destinació d'estos béns en els termes que preveu l'article 15 de esta resolució, i qualsevol altra informació addicional que exigisca la normativa reguladora dels servicis energètics.  
  
k) Els sol·licitants d'ajudes que presenten projectes d'energia minihidràulica, biomassa elèctrica i biogàs elèctric hauran de presentar a més, preferentment en el moment de la sol·licitud, i en tot cas no més tard del 30 de setembre de 2013, la documentació següent:  
- Autorització d'accés i connexió a la xarxa de distribució (notificació de la companyia elèctrica referent al punt de connexió) per a la ubicació en què vaja a realitzar-se la instal·lació.  
l) Els sol·licitants d'ajudes que presenten projectes d'energia minihidràulica hauran de presentar a més, preferentment en el moment de la sol·licitud, i en qualsevol cas no més tard del 30 de setembre de 2013, la documentació següent:  
- Informe favorable d'aprofitament d'aigües atorgat per l'òrgan competent, quan siga necessari per al funcionament de la instal·lació projectada.  
m) Els sol·licitants d'ajudes que presenten projectes d'equips de tractament en camp de biomassa per a estellat o empacat hauran de presentar a més, preferentment en el moment de la sol·licitud, i en qualsevol cas no més tard del 30 de setembre de 2013, la documentació següent:  
- Autorització d'arreplega de biomassa per a la ubicació o les ubicacions en què es tinga previst el funcionament de la maquinària objecte de sol·licitud d'ajuda, que especifique les condicions jurídiques, tècniques i econòmiques de l'arreplega.  
n) Els sol·licitants d'ajudes que presenten projectes d'adaptació de camions cisterna amb equips específics per a la distribució o subministrament de biomassa hauran de presentar a més, preferentment en el moment de la sol·licitud, i en qualsevol cas no més tard del 30 de setembre de 2013, la documentació següent:  
- Contractes o precontractes de subministrament de la biomassa transportada que especifiquen les quantitats anuals que subministraran a cada client.  
o) Els sol·licitants d'ajudes que presenten projectes de biomassa tèrmica hauran de presentar a més, en el moment de la sol·licitud, la documentació següent:  
- Catàleg del fabricant per al model de caldera emprat, on se'n descriguen les característiques tècniques i de funcionament, incloent-hi la declaració CE de conformitat del fabricant de l'equip. S'haurà d'acreditar un rendiment mínim a potència nominal del 75 % amb el tipus de combustible emprat.  
p) Els projectes hauran de complir els períodes mínims de garantia exigits, d'acord amb el que establix per a cada actuació l'annex de esta resolució. L'acreditació d'estes garanties es realitzarà en el moment de la presentació de la documentació justificativa, d'acord amb el que establix l'apartat 5.c de l'article 16 d'esta resolució.  
  
q) Els projectes amb una inversió superior a 1.000.000 € hauran d'incloure en la memòria tècnica un pla específic de finançament del projecte on es realitze una anàlisi de la capacitat que té el beneficiari per a escometre el projecte presentat. En l'estudi es podran analitzar aspectes com la relació entre el cost del projecte i el balanç general anual, el cost del projecte i el fons de maniobra, etc.  
En el cas d'entitats públiques, no serà necessària la presentació d'este informe, ja que hauran d'aportar el document que reflectisca la partida pressupostària per a l'execució del projecte objecte de la subvenció.   
r) En el cas d'empreses que sol·liciten estes ajudes, hauran de presentar una declaració responsable, en l'apartat destinat per a això en la sol·licitud, sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, en els termes que establix l'article 5 del Decret 279/2004, de 17 de desembre, del Consell de la Generalitat.   
1.4 El sistema de control que l'IVACE aplicarà en relació amb les declaracions responsables presentades serà per mostreig d'acord amb el que establix l'article 6.4 del Decret 165/2010, de 8 d'octubre, del Consell.  
2. Examinada la documentació aportada, si no té els requisits exigits, es demanarà a la persona interessada que esmene la falta o aporte la documentació necessària, en un termini de 10 dies, i se li indicarà que, si no ho fa, es considerarà que desistix de la sol·licitud.  
Els requeriments a què es fa referència en este article, així com qualsevol altre que faça l'IVACE i que resulten necessaris per a la resolució de l'expedient, s'efectuaran de forma telemàtica, sense perjuí del que establix l'article 28 de la Llei 11/2007, de 22 de juny, d'Accés Electrònic dels Ciutadans als Servicis Públics, excepte en el cas de particulars que no hagen optat per la tramitació telemàtica, per als quals podrà efectuar-se per correu ordinari, per fax o per correu electrònic, al número de fax o a l'adreça indicada pel sol·licitant en la sol·licitud normalitzada, sempre que en quede constància de la recepció.  
  
Els requeriments, les notificacions, les comunicacions o la documentació dels procediments emesos per mitjà de la firma electrònica avançada gaudiran de validesa i eficàcia, en els termes que preveu l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Les notificacions que es realitzen per mitjans electrònics s'entendran practicades o rebutjades en els termes que assenyalen la Llei 11/2007, de 22 de juny, d'Accés Electrònic dels Ciutadans als Servicis Públics, i en la resta de la legislació.  
L'aportació de documents en contestació als requeriments s'haurà de fer a través del Registre electrònic, accedint a l'adreça web . S'hi apliquen els mateixos requisits sobre la utilització de firma electrònica avançada que els arreplegats en l'apartat 1.1 d'este article i amb l'excepció que els sol·licitants de l'ajuda siguen particulars que no hagen optat per la tramitació telemàtica.  
  
3. Així mateix, es podrà requerir del sol·licitant qualssevol altres dades, documents i informes complementaris que resulten necessaris per a la resolució de l'expedient.  
4. Les sol·licituds hauran de presentar-se abans de l'inici del projecte, amb la qual cosa es garantix l'efecte incentivador de l'ajuda. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte. En el cas de grans empreses que presenten la sol·licitud d'alguna de les actuacions subjectes al Reglament General d'Exempció per Categories, l'efecte incentivador s'haurà d'acreditar per mitjà d'un document intern de viabilitat del projecte o activitat amb ajudes i sense, que continga una anàlisi fiable que confirme un increment substancial en grandària o abast del projecte o activitat, un increment substancial de l'import total desemborsat pel beneficiari en el projecte o l'activitat subvencionat, o una acceleració substancial de la finalització del projecte o de l'activitat en qüestió. El document intern s'inclourà en l'apartat establit per a això en la memòria tècnica de cada actuació.  
  
Article 10. Lloc de presentació de les sol·licituds i termini  
1. Les sol·licituds i la documentació annexa es presentaran davant del Registre electrònic de la Generalitat, a excepció que el sol·licitant de l'ajuda siga un particular que no haja optat per la tramitació telemàtica, el qual podrà presentar la documentació en la seu de l'IVACE, al carrer de Colom, número 1, 4a planta, de València, o de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud en una oficina de Correus, haurà de fer-se en un sobre obert perquè la instància siga datada i segellada per l'oficina de Correus abans de certificar-la.  
2. En el cas de sol·licituds que es presenten davant de el Registre electrònic de la Generalitat, este emetrà automàticament un resguard acreditatiu de la presentació de la sol·licitud, que podrà ser arxivat o imprés per la persona interessada, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
3. Amb caràcter general, el termini de presentació de sol·licituds serà de 30 dies naturals comptats a partir de l'endemà de la publicació d'esta disposició en el Diari Oficial de la Comunitat Valenciana. Ara bé, si el dia concret d'acabament del termini és dissabte o inhàbil en el municipi en què residix la persona interessada o en la seu de l'IVACE, es prorroga al primer dia hàbil següent.   
4. Segons les distintes actuacions, les sol·licituds d'ajuda es podran anar avaluant periòdicament fins que s'haja esgotat el crèdit consignat.  
  
  
Article 11. Procediment de concessió d'ajudes i criteris de valoració  
  
El procediment de concessió de subvencions regulades en esta resolució serà, d'acord amb el que establix l'article 22 de la Llei 38/2003, General de Subvencions, el de concurrència competitiva, regulat en el capítol II del títol I de la Llei 38/2003, General de Subvencions.  
  
Així doncs, la concessió de les ajudes es realitzarà per mitjà de la comparació de les sol·licituds presentades, a les quals s'aplicaran els criteris de valoració que s'indiquen a continuació, i s'establirà una prelació i distribució posterior segons la puntuació obtinguda, respectant els límits pressupostaris disponibles.  
Les ajudes s'atorgaran en atenció als criteris de valoració que s'indiquen a continuació, segons les distintes actuacions que poden rebre ajudes:  
1. Característiques del projecte (50 punts)  
a) Per a les actuacions d'energia solar tèrmica, energia solar fotovoltaica o mixta eòlica-fotovoltaica i energia eòlica:  
- Rendiment dels components.  
- Projectes d'ús col·lectiu.  
- Capacitat de demostració/difusió.  
- Integració arquitectònica.  
- Mesurament i monitorització.  
- Garanties de la instal·lació i equips superiors a les mínimes exigides.  
- Superfície de captació o potència instal·lada.  
b) Per a les actuacions de biomassa tèrmica/elèctrica, equips de tractament en camp de biomassa per a estellat o empacat, plantes de fabricació de pèl·lets/briquetes, biogàs tèrmic/elèctric, energia geotèrmica, energia minihidràulica i biocarburants:  
- Inversió i estalvi energètic associats al projecte.  
- Tipus de biocarburant (només s'aplica a biocarburants).  
- Projectes d'ús col·lectiu (no s'aplica a energia minihidràulica).  
- Capacitat de demostració/difusió.  
- Garanties de la instal·lació i equips superiors als mínims exigits.  
- Potència instal·lada o capacitat de producció o subministrament.  
2. Disseny i càlcul de la instal·lació (25 punts)  
- Criteris de disseny.  
- Metodologia de càlcul.  
3. Característiques del beneficiari (10 punts)  
- Projectes presentats per ajuntaments.  
- Projectes presentats per PIME, associacions i particulars.  
- Acreditació de la incorporació de discapacitats per damunt del mínim legal exigit, en el cas d'empreses.  
- Actuacions presentades per certes categories de persones desfavorides socialment.  
- Actuacions presentades per empreses o associacions que disposen d'un pla d'igualtat d'oportunitats entre hòmens i dones.  
4. Adequació a les línies de política energètica de la Generalitat i al compliment dels objectius energètics del Pla d'Energies Renovables (PER) 2011-2020 (15 punts).  
  
Article 12. Resolució de la concessió d'ajudes   
1. L'òrgan administratiu instructor, que és un cap d'àrea de l'IVACE, nomenat per a aixòpel director general amb competències en matèria d'energia, en qualitat de director adjunt de l'IVACE, podrà requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.  
2. Les ajudes seran concedides pel president de l'IVACE, mitjançant una resolució de concessió. Amb un informe previ d'una comissió d'avaluació composta pels caps d'àrea i caps de departament de l'IVACE anomenats a este efecte, el director general amb competències en matèria d'energia, en qualitat de director adjunt de l'IVACE, elevarà proposta al president, qui dictarà una resolució de concessió d'ajudes.  
  
3. Les resolucions de concessió fixaran la quantia i incorporaran si és el cas les condicions i obligacions operatives que afecten el desenrotllament del projecte, que en cap cas podran contravindre el que disposa esta resolució.  
4. La concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no-afecció del projecte a la denominada Xarxa Natura, espai físic de protecció mediambiental especial configurat així per la Unió Europea.  
  
5. La resolució de concessió es notificarà de forma individual a cada interessat, en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. La resolució de concessió de les ajudes es publicarà en el Diari Oficial de la Comunitat Valenciana (DOCV) en compliment del que establix la Llei 38/2003, de 17 de novembre, General de Subvencions, sobre publicitat de les subvencions concedides.  
7. El termini màxim per a resoldre i notificar la concessió d'ajudes serà de sis mesos comptats des del dia de la publicació d'esta resolució en el Diari Oficial de la Comunitat Valenciana. Si transcorre el termini i no hi ha recaigut cap resolució, s'entendrà desestimada la sol·licitud de concessió de l'ajuda, en els termes que preveuen l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i l'article 55 de la Llei 9/2001, de 27 de desembre, de mesures fiscals, de gestió administrativa i financera i d'organització de la Generalitat.  
  
8. Les resolucions a què es referixen els paràgrafs anteriors esgoten la via administrativa i s'hi podrà interposar un recurs potestatiu de reposició davant del president de l'IVACE, en el termini d'un mes comptador des de l'endemà de la notificació, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé un recurs contenciós administratiu davant del jutjat competent, en el termini de dos mesos comptador des de l'endemà de la notificació de la resolució de concessió, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 13. Resolució d'incidències  
1. És competència del director general amb competències en matèria d'energia, com a director adjunt de l'IVACE, la resolució de les incidències que es produïsquen abans o després de la concessió i, en especial, en els casos de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
- Modificacions justificades per part del beneficiari del projecte inicial, entre les quals hi pot haver canvis en la denominació o en les característiques tècniques del projecte.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris per a la liquidació de l'ajuda.  
2. Es delega el director general amb competències en matèria d'energia, com a director adjunt de l'IVACE, per a la resolució dels expedients de revocació, desistiment i minoració.  
3. En qualsevol moment de la vigència de l'expedient, el beneficiari haurà d'actualitzar la documentació presentada que s'haja modificat d'alguna manera i ha de comunicar altres ajudes públiques o privades que haja obtingut o sol·licitat després de la data de presentació de la sol·licitud.  
  
Article 14. Control de les accions  
1. L'Institut Valencià de Competitivitat Empresarial (IVACE), pels seus propis mitjans o a través de l'òrgan o entitat que designe, podrà efectuar en qualsevol moment totes les actuacions de verificació, comprovació i inspecció del projecte o instal·lació objecte de l'ajuda que considere necessàries, a banda de les que duguen a terme, si és el cas, les unitats del Fons Europeu de Desenvolupament Regional (FEDER) o d'altres fons. La impossibilitat d'efectuar les actuacions esmentades podrà donar lloc a la revocació de l'ajuda concedida i, si és el cas, al reintegrament de les quantitats percebudes.  
2. El beneficiari està obligat a sotmetre's a les actuacions de control financer de la Intervenció General de la Generalitat.  
  
Article 15. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la realització de la manera fixada en la notificació de l'ajuda i en el manual d'instruccions de justificació d'ajudes que serà publicat en la pàgina web .  
b) Respondre de la veracitat dels documents aportats.  
c) Actualitzar la documentació presentada que s'haja modificat d'alguna manera o la vigència de la qual haja finalitzat abans de la liquidació de les ajudes.  
d) Acreditar la seua personalitat jurídica, referida al moment de la sol·licitud de l'ajuda, de la forma i en el termini que establisca l'IVACE.  
e) El beneficiari que estiga subjecte a portar comptabilitat d'acord amb el que disposa el Codi de Comerç, haurà de disposar de llibres comptables i la resta de documents exigits per la legislació mercantil, ha de mantidre un sistema de comptabilitat separat o un codi comptable adequat en relació amb totes les transaccions relacionades amb el projecte subvencionat.  
f) Prestar servicis a preu de mercat i no emprendre activitats econòmiques que repercutisquen en tercers de manera que falsegen o amenacen falsejar la competència, quan el beneficiari siga una entitat sense finalitat lucrativa.  
g) Respondre del fet que les actuacions objecte de subvenció siguen realitzades per empreses instal·ladores que complisquen els requisits establits reglamentàriament.  
h) Indicar si el projecte està subjecte a declaració d'impacte ambiental d'acord amb la legislació.  
i) Contractar els treballs a empreses no vinculades al sol·licitant, com establix l'article 16.10.  
j) Les inversions que hagen rebut ajuda en el marc d'esta convocatòria hauran de mantindre's durant un mínim de cinc anys. En els projectes de venda d'energia o de prestació de servicis per mitjà d'un contracte de servicis energètics, la instal·lació podrà alienar-se als dos anys, sempre que siga autoritzada prèviament per l'IVACE en els termes previstos en l'article 31.5 de la Llei 38/2003, de 17 de novembre, i els drets i obligacions derivades de la subvenció siguen traspassats a l'adquirent. En este supòsit, l'adquirent assumirà l'obligació de destinació dels béns pel període restant i, en cas d'incompliment, del reintegrament de la subvenció.  
k) Les instal·lacions es realitzaran complint els reglaments i les normatives que se'ls apliquen i disposaran de les llicències i autoritzacions administratives corresponents.  
l) Qualsevol modificació del projecte haurà de comptar amb l'aprovació prèvia de l'IVACE, sol·licitada i justificada per escrit, i no podrà suposar en cap cas una alteració del contingut essencial del projecte o d'algun dels aspectes que hagen sigut tinguts en compte per a la valoració. Podran validar-se, sense necessitat d'autorització, les modificacions que no afecten qüestions fonamentals, sempre que es justifique adequadament en l'informe final de justificació per tal que es puga admetre a criteri del tècnic de l'IVACE que verifica la justificació de l'ajuda.  
  
  
Article 16. Termini per a la realització i documentació justificativa de les inversions  
1. La liquidació de les ajudes s'efectuarà una vegada executat el projecte en la totalitat, o en les fases previstes en el cas de projectes plurianuals de biomassa o biogàs, ambdós de caràcter industrial, per a producció d'energia elèctrica o tèrmica, en les condicions fixades per a estos últims en l'article 4 de la resolució, d'acord amb la sol·licitud presentada i en els termes fixats per a la concessió de l'ajuda.  
  
2. Pel que fa a esta resolució, es considerarà que l'actuació o projecte es troba executat totalment quan els equips instal·lats, així com, si és el cas, les instal·lacions receptores o de consum final de l'energia, es troben en funcionament o, almenys, en capacitat de funcionar. En qualsevol cas, el criteri de l'IVACE és el que prevaldrà en cas de dubte.  
  
3. Amb caràcter general, els beneficiaris hauran d'acreditar la realització de l'actuació objecte de la subvenció de la forma fixada en la notificació de concessió de l'ajuda i en el manual d'instruccions de justificació d'ajudes que serà publicat en la pàgina web amb data límit 30 de desembre de 2013, llevat que, per circumstàncies concurrents, es determine un termini distint en la resolució de concessió de l'ajuda.  
4. Pel que fa a determinar la data màxima per a acreditar la realització de l'actuació, l'IVACE tindrà en compte les dates de la planificació del projecte indicades en el moment de la sol·licitud.  
5. Per a acreditar la realització de l'actuació objecte de subvenció, els beneficiaris hauran de presentar:  
a) Justificants de gasto, amb factures que hauran de complir el que disposa el reglament que regula les obligacions de facturació, aprovat pel Reial Decret 1619/2012, de 30 de novembre, i la resta de la normativa. Només seran considerats vàlids els justificants de gasto que referits al sol·licitant de l'ajuda.  
b) Justificants de pagament. Són vàlids els següents:  
- Pagaments per mitjà d'una entitat financera: còpia de l'extracte bancari amb còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
- Pagaments ajornats per mitjà d'efectes avalats: còpia de l'extracte bancari on figuren els pagaments i còpia dels efectes vençuts i pagats. Els ajornaments encara no vençuts únicament podran acceptar-se si es presenten amb una carta del proveïdor que indique que disposa d'efectes (i n'assenyale l'import) per a fer efectiu el pagament de la factura, i d'un certificat de l'entitat financera on conste que estan avalats. En tot cas, només es consideraran vàlids els efectes ajornats la data de venciment dels quals siga anterior al 30 de setembre de 2014.  
  
- Pagaments per mitjà de la modalitat de facturatge o confirmació (confirming): document acreditatiu del pagament de l'entitat financera a l'empresa instal·ladora, així com document acreditatiu del pagament efectiu del sol·licitant beneficiari a l'entitat financera, en relació amb l'operació. Només es consideraran vàlides les operacions el pagament efectiu del sol·licitant beneficiari de les quals a l'entitat financera es produïsca abans del 30 de setembre de 2014.  
- Carta de crèdit irrevocable.  
- No podran ser subvencionats els gastos que siguen finançats per mitjà de mecanismes d'arrendament financer, lísing, rènting o semblants, ni les accions finançades per tercers, per mitjà de convenis o contractes en què la propietat dels béns objecte de l'acció no pertanga al beneficiari dins del període subvencionable.  
  
- Només seran considerats vàlids els justificants de pagament que es referisquen al sol·licitant de l'ajuda.  
- No es consideraran vàlids els pagaments en efectiu.  
- No s'acceptaran els documents de pagament que, inclús sent conformes amb els requisits formals assenyalats abans, no permeten identificar clarament a quines factures estan vinculats.  
c) Acreditació de garanties: s'hauran d'acreditar les garanties mínimes exigides d'acord amb el que establix en cada actuació l'annex de esta resolució.  
- Equips principals: el certificat de garantia haurà de ser emés, firmat i segellat pel fabricant o distribuïdor exclusiu, incloent-hi els números de sèrie de fabricació corresponents.  
- Instal·lació: el certificat de garantia haurà d'estar emés, firmat i segellat per l'empresa instal·ladora.  
d) Contracte de manteniment (preventiu i correctiu) per un període mínim de tres anys, firmat i segellat per l'empresa instal·ladora i sol·licitant, per a les actuacions que s'indiquen a continuació:  
- Energia solar tèrmica.  
- Energia solar fotovoltaica aïllada o mixta eòlica-fotovoltaica aïllada.  
- Energia eòlica aïllada.  
- Biomassa tèrmica, en el cas d'emprar calderes amb potència superior a 70 kW per a instal·lacions d'ús domèstic o en edificis.  
e) Fotografies de la instal·lació i dels equips principals, en la ubicació definitiva. En el cas de projectes de bombes de calor que intercanvien calor amb el terreny no s'exigirà la presentació de les dites fotografies.  
f) Compte justificatiu de les inversions, així com el document sobre relació d'apunts comptables. L'IVACE facilita ambdós models.  
  
g) Declaració responsable d'ajudes públiques o privades que hagen obtingut o sol·licitat d'altres administracions públiques o ens públics o privats, per al finançament del projecte objecte de sol·licitud d'ajuda d'esta convocatòria.  
6. Només es tenen en compte els justificants de gasto i de pagament de data posterior al registre d'entrada del document de sol·licitud d'ajuda.  
7. La liquidació de l'ajuda als projectes subjectes a declaració d'impacte ambiental d'acord amb la legislació es farà efectiva després de la presentació, abans del 30 de setembre de 2014, del document acreditatiu de la resolució, emesa per l'òrgan competent.  
  
8. La liquidació de l'ajuda als projectes de biomassa elèctrica, biogàs elèctric i energia minihidràulica es farà efectiva després de la presentació, abans del 30 de setembre de 2014, de la inscripció definitiva en el Registre d'Instal·lacions de Producció en Règim Especial de la Comunitat Valenciana.  
9. La liquidació de l'ajuda als projectes d'equips de tractament en camp de biomassa per a estellat o empacat es farà efectiva després de la presentació, abans del 30 de setembre de 2014, d'un contracte de compravenda de la biomassa produïda, que especifique les condicions jurídiques, tècniques i econòmiques del subministrament i en el qual haurà de constar, entre altres aspectes, que es dedicarà exclusivament a usos i aplicacions energètiques.  
10. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte si es presenta una justificació expressa que haurà de ser valorada per l'IVACE. S'entén per empresa o entitat vinculada aquella en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, en relació amb una altra, estiga en possessió d'un 25 % del capital subscrit, d'un 25 % dels vots inherents a les participacions emeses per l'empresa o entitat, o puguen designar almenys el 25 % dels membres de l'òrgan d'administració, direcció o control de l'empresa.  
  
11. Quan el beneficiari siga una entitat pública, a més de complir el que establix l'article 9, haurà de presentar un certificat del secretari o interventor de l'entitat del fet que el procediment de contractació utilitzat ha respectat la normativa, fent referència a la norma aplicada, el procediment utilitzat, la justificació del procediment, les dades relatives a la publicació, si és el cas, i el número o codi de l'expedient de contractació. L'entitat local compatibilitzarà i aplicarà simultàniament el contingut de la Llei General de Subvencions i de la Llei de Contractes del Sector Públic.  
12. En el cas de projectes cofinançats amb fons FEDER, el beneficiari haurà de conservar durant un període de tres anys a partir del tancament del programa operatiu de la Comunitat Valenciana 2007-2013 (com a mínim fins al 31 de desembre de 2026) els originals dels documents justificatius relacionats amb els projectes subvencionats.  
  
  
Article 17. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, l'execució parcial de la inversió, la justificació insuficient dels gastos realitzats efectivament i la concessió, després de la presentació de la sol·licitud, d'altres ajudes públiques o privades, que en conjunt excedisquen els límits establits, podrà donar lloc a la minoració de la subvenció concedida. Estos criteris s'apliquen per a determinar la quantitat que finalment haja de percebre el beneficiari i hauran de respondre al principi de proporcionalitat.  
  
2. L'incompliment per part del beneficiari de qualsevol dels requisits, condicions i la resta de circumstàncies que donen lloc a l'atorgament de la subvenció, la variació de la finalitat de l'actuació o la falta de justificació de la realització del projecte, podrà donar lloc a la revocació de la subvenció i l'obligació de reintegrar les ajudes percebudes i els interessos de demora des del moment del pagament, segons el que disposa el títol II de Llei 38/2003, General de Subvencions.  
  
  
Article 18. Publicitat de la Unió Europea. Obligacions  
En el cas que l'ajuda obtinguda estiga cofinançada pel Fons Europeu de Desenvolupament Regional (FEDER), el beneficiari té les obligacions següents:  
a) Acceptar la inclusió en la llista pública de beneficiaris que arreplega la lletra d de l'apartat 2 de l'article 7 del Reglament (CE) 1828/2006, de la Comissió, de 8 de desembre de 2006.  
b) En el cas d'inversions en infraestructures amb participació pública superior a 500.000 euros, durant l'execució s'instal·larà un cartell en què s'arreplegue el tipus i nom de l'actuació, l'emblema de la UE, la referència al Fons Europeu de Desenvolupament Regional i la declaració «Una manera de fer Europa».  
c) En el cas d'inversions en infraestructures o compra d'un objecte físic amb participació pública superior a 500.000 euros, s'instal·laran plaques explicatives permanents visibles i de mides grans, com molt tard sis mesos després de finalitzar l'operació, en les quals s'arreplegue el tipus i el nom de l'actuació, l'emblema de la UE, la referència al Fons Europeu de Desenvolupament Regional i la declaració «Una manera de fer Europa».  
d) En tots els casos, el beneficiari s'assegurarà que les parts que intervenen en el projecte han sigut informades del finançament comunitari i anunciarà que el projecte ha sigut seleccionat en el marc del Programa Operatiu FEDER de la Comunitat Valenciana 2007-2013, a través de les accions següents:  
- Identificant els béns tangibles subvencionats amb els adhesius que li seran facilitats amb la notificació de concessió de la subvenció.  
  
- Incloure el logotip FEDER en qualsevol document relacionat amb el projecte o activitat subvencionada.  
- Incloure una declaració en què s'informe que el projecte ha sigut cofinançat pel Programa Operatiu FEDER de la Comunitat Valenciana 2007-2013 en els termes següents: «Projecte cofinançat pels Fons FEDER, dins del Programa Operatiu FEDER de la Comunitat Valenciana 2007-2013».  
No obstant això, amb independència de l'origen dels fons i l'import assignat al projecte, l'IVACE podrà determinar específicament la necessitat d'instal·lar un cartell indicatiu de caràcter temporal o permanent, les característiques del qual, l'estructura i el contingut, facilitarà al beneficiari.  
  
DISPOSICIONS ADDICIONALS  
  
Primera  
El pressupost que aporta la Generalitat per al finançament d'estes actuacions compta amb el finançament del Fons Europeu de Desenvolupament Regional (FEDER), a través del Programa Operatiu de la Comunitat Valenciana 2007-2013. S'apliquen les disposicions que els regulen.  
  
  
Segona   
Les ajudes arreplegades en esta resolució estan subjectes a les condicions que establix el capítol I del Reglament (CE) núm. 800/2008, de 6 d'agost de 2008, de la Comissió, pel qual declara determinades categories d'ajuda compatibles amb el mercat comú en aplicació dels articles 87 i 88 del Tractat de Funcionament de la Unió Europea (Reglament General d'Exempció per Categories), publicat en el DOUE L 214, de 9 d'agost de 2008, i a les disposicions del capítol II d'este reglament relatives a les ajudes a la inversió per a la protecció del medi ambient destinades a la promoció d'energia procedent de fonts d'energia renovables.  
  
Tercera  
Estes ajudes, exemptes pel Reglament General d'Exempció per Categories, podran acumular-se amb qualsevol altra ajuda exempta pel mateix, sempre que les mesures d'ajuda es referisquen a costos subvencionables identificables diferents.  
Així mateix, estes ajudes, a les quals s'aplica el Reglament General d'Exempció per Categories, no s'acumularan amb cap altra ajuda a la qual s'aplique este reglament ni amb cap ajuda de minimis que tinga les condicions que establix el Reglament (CE) núm. 1998/2006, ni amb cap altre finançament de la UE corresponent (parcialment o totalment) als mateixos costos subvencionables si esta acumulació supera la intensitat més elevada o el major import d'ajuda aplicable a eixa ajuda per este reglament.  
  
DISPOSICIÓ TRANSITÒRIA  
  
Única  
Amb caràcter excepcional, podran ser preses en consideració les sol·licituds presentades abans de la publicació d'esta resolució en el Diari Oficial de la Comunitat Valenciana, sempre que siguen posteriors a la data d'acabament de la convocatòria de 2012 de les ajudes en matèria d'energies renovables i biocarburants de l'IVACE, i les característiques del sol·licitant i l'objecte d'ajuda puguen emmarcar-se en alguna de les actuacions previstes en esta resolució i, en tots els casos, sempre que es complisquen totes les condicions establides en esta convocatòria i, en especial, el que establix l'article 9.4.  
  
  
DISPOSICIONS FINALS  
  
Primera  
Es faculta el director general amb competències en matèria d'energia, com a director adjunt de l'IVACE, per a dictar les resolucions necessàries per al desplegament, l'eficàcia i l'execució d'esta resolució.  
  
  
Segona  
Esta resolució entra en vigor el dia que es publica en el Diari Oficial de la Comunitat Valenciana.  
  
València, 28 de juny de 2013. El president de l'Institut Valencià de Competitivitat Empresarial (IVACE): Máximo Buch Torralva.  
ANNEX  
Actuacions en matèria d'energies renovables que poden rebre ajudes  
  
1. Energia solar tèrmica  
a) Aplicacions prioritàries  
- Instal·lacions per elements: sistemes d'energia solar per a calfament d'un fluid a partir de la captació de la radiació solar, per mitjà de captadors solars el coeficient global de pèrdues del qual siga inferior a 9 W/ (m² ºC), incloent les aplicacions següents:  
· Instal·lacions per a producció d'aigua calenta sanitària o de calefacció.  
· Instal·lacions per a calfament de piscines cobertes.  
· Instal·lacions per a producció d'energia tèrmica en processos industrials.  
- Instal·lacions amb sistemes prefabricats: sistemes indirectes d'energia solar per a calfament d'un fluid a partir de la captació de la radiació solar, bé siga com a sistema compacte o com a sistema partit. Els captadors solars tindran un coeficient de pèrdues inferior a 9 W/ (m² ºC). No es consideraran elegibles els equips directes.  
- Aplicacions especials: aplicacions de refrigeració o altres aplicacions amb temperatura de disseny superior a 60 ºC i que superen rendiments del 40 % per a (tm-ta)=60 ºC i una irradiància de 800 W/ m² sobre la corba quadràtica de certificació del captador.  
- Projectes innovadors: els que complisquen els criteris definits en l'apartat d'energia solar tèrmica del Pla d'Energies Renovables (PER) 2011-2020. En qualsevol cas, quedarà a criteri de l'IVACE l'opció d'acceptar-los així com la documentació que exigisca als sol·licitants per a la valoració de les prestacions energètiques dels sistemes emprats.  
  
- Sistemes de visualització que permeten als usuaris visualitzar la producció energètica de la instal·lació solar tèrmica.  
- Sistema de telemonitorització, comunicació i control necessari per a l'adaptació o incorporació a la instal·lació, ja construïda o nova, que permeta a tercers visualitzar-ne el funcionament. Hi ha d'haver un servici de seguiment i supervisió de la instal·lació per una duració de com a mínim dos anys els informes de la qual els ha de presentar trimestralment l'usuari i estaran a la disposició de la comunitat autònoma i de l'IDAE en cas que els requerisquen.  
· En instal·lacions d'energia solar tèrmica que ja estiguen construïdes, aprofitament d'excedents energètics per a aplicacions industrials, en edificis o district heating.  
b) Cost elegible  
- Inversions en equips, muntatge i instal·lacions necessàries per a aconseguir l'objectiu d'utilització de les energies renovables.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.   
- Atés el caràcter complementari de les instal·lacions d'energia solar tèrmica, els costos objecte d'ajuda en este cas queden definits pel total dels costos en què s'incorre per a la implantació de la instal·lació solar.  
  
- En el cas d'incorporació de sistemes de telemonitorització i sistemes de visualització en instal·lacions noves o ja construïdes, es considerarà elegible el cost d'inversió addicional sobre el sistema de control actual o previst (segons el cas), on s'arreplegaran els equips necessaris per a la telemonitorització, adquisició de dades, visualització i comunicació amb les instal·lacions així com el cost del servici de seguiment i supervisió de la instal·lació durant un període de, com a mínim, dos anys.  
- Tots els equips i instal·lacions han de complir la normativa per a este tipus d'instal·lacions i el que establix el plec de Condicions Tècniques de l'IDAE per a instal·lacions solars tèrmiques (PET-REV - gener 2009).  
c) Cost de referència  
- Es prendrà com a cost de referència, en relació amb els objectius energètics, una inversió màxima per unitat de potència de captació instal·lada, segons les característiques de cada projecte, de:  
  
Categoria Cost de referència ?/kW \* (?/m²)  
Sistema prefabricat 1.160 €/kW (812 €/ m²)  
Sistemes per elements Fins a 14 kW (20 m²) 1.160 €/kW (812 €/ m²)  
 Més de 14 kW (20 m²) 1.015 €/kW (710,5 ?/ m²)  
Aplicacions especials 1.450 €/kW (1.015 €/m²)  
Projectes innovadors Fins a un 50 % més dels costos de referència definits abans.  
Sistemes de visualització de l'energia produïda (\*\*) Fins a 14 kW (20 m²) límit Màxim 800 €  
 Entre 14 kW (20 m²) i 70 kW (100 m²) Màxim 1.200 €  
Sistemes de telemonitorització i visualització de l'energia produïda inclòs el servici de seguiment i supervisió durant almenys dos anys (\*\*) Entre 14 kW (20 m²) i 70 kW (100 m²) Màxim 2.500 €  
 Més de 70 kW (100 m²) Màxim 3.000 €  
  
  
(\*) Se considerarà la relació 0,7 kW/ m² de superfície certificada.  
(\*\*) En instal·lacions ja construïdes o noves, sempre que en les instal·lacions noves no siga obligatòria la incorporació d'estos sistemes per la legislació.  
  
- Estos costos de referència s'apliquen de la mateixa manera a la fracció solar corresponent per a instal·lacions híbrides solar tèrmica+biomassa tèrmica. A la instal·lació de biomassa tèrmica se li aplicaran els costos i criteris corresponents a l'actuació de biomassa.  
- En qualsevol cas, es considera que una instal·lació solar tèrmica està hibridada amb una de biomassa tèrmica sempre que compartisquen elements bàsics i que la cobertura de les necessitats per a les quals estan dissenyades es duga a terme fonamentalment a partir d'estes dos fonts.  
  
d) Garanties mínimes exigides  
- Equips principals (captadors solars): tres anys.  
- Instal·lació: tres anys.  
e) Modalitats d'explotació de la instal·lació:  
- En règim de propietat de l'usuari final de l'energia, i en este cas serà este el sol·licitant i beneficiari de l'ajuda.  
- A través d'Empreses de Servicis Energètics (ESE) per a venda d'energia tèrmica a tercers (usuari final de l'energia), i en este cas serà l'ESE qui actue com a sol·licitant i beneficiari de l'ajuda.  
  
2. Energia solar fotovoltaica aïllada o mixta eòlica-fotovoltaica aïllada.  
a) Aplicacions prioritàries  
- Generació d'energia elèctrica a partir de la radiació solar, a través de mòduls fotovoltaics, o a partir de l'energia del vent, per mitjà d'aerogeneradors, per a consum aïllat de la xarxa de distribució (amb acumulació o sense d'energia elèctrica), per a aplicacions de:  
· Electrificació de vivendes, instal·lacions turístiques, refugis, masies, etc.  
· Il·luminació amb fanals autònoms.  
· Instal·lacions agrícoles o ramaderes: bombament d'aigua, sistemes de reg, electrificació de granges, etc.  
· Instal·lacions de senyalització i comunicació.  
· Altres d'específiques: protecció catòdica, oxigenació d'aigua, alimentació de vehicles elèctrics, generació d'hidrogen, etc.  
- Rang energètic: es dóna suport a les instal·lacions no connectades a la xarxa amb potència fotovoltaica instal·lada igual o superior a 0,5 kWp.  
- Només es considera que poden rebre ajudes les instal·lacions destinades a proporcionar energia elèctrica a consums aïllats de la xarxa de distribució i la connexió de les quals siga inviable des del punt de vista tècnic, mediambiental o econòmic.  
b) Cost elegible  
- Inversions en equips, muntatge i instal·lacions necessàries per a aconseguir l'objectiu d'utilització de les energies renovables.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.  
- Tots els equips i instal·lacions han de complir la normativa per a este tipus d'instal·lacions i el que establix el plec de Condicions Tècniques de l'IDAE per a instal·lacions solars fotovoltaiques aïllades de xarxa (PCT-A-REV - febrer 2009).  
c) Cost de referència  
- Es prendrà com a cost de referència, en relació amb els objectius energètics, una inversió màxima per unitat de potència elèctrica instal·lada de:  
· Instal·lacions amb acumulació: 8 ?/Wp per al sistema fotovoltaic i 3 ?/W per al sistema eòlic.  
· Instal·lacions sense acumulació: 6 ?/Wp per al sistema fotovoltaic i 3 ?/W per al sistema eòlic.  
d) Garanties mínimes exigides.  
- Mòduls fotovoltaics: huit anys.  
- Aerogeneradors (si és el cas): tres anys.  
- Instal·lació: tres anys.  
  
3. Energia eòlica aïllada  
a) Aplicacions prioritàries  
- Instal·lacions eòliques de potència xicoteta, destinades a les mateixes aplicacions indicades per a l'actuació de fotovoltaica aïllada.  
- Rang energètic: es dóna suport a les instal·lacions no connectades a la xarxa amb potència nominal igual o inferior a 50 kW.  
b) Cost elegible  
- Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.  
- Només es considerarà que poden rebre ajudes les instal·lacions destinades a proporcionar energia elèctrica a consums aïllats de la xarxa de distribució i la connexió de les quals siga inviable des del punt de vista tècnic, mediambiental o econòmic.  
c) Cost de referència  
- Es prendrà com a cost de referència, en relació amb els objectius energètics, una inversió màxima per unitat de potència elèctrica instal·lada de:  
· Instal·lacions amb acumulació: 5 ?/W.  
· Instal·lacions sense acumulació: 3 ?/W.  
d) Garanties mínimes exigides  
- Equips principals (aerogeneradors): tres anys.  
- Instal·lació: tres anys.  
  
4. Biomassa tèrmica/elèctrica, equips de tractament en camp de biomassa per a estellat o empacat, plantes de fabricació de pèl·lets/briquetes i instal·lacions híbrides solar tèrmica/biomassa tèrmica.  
a) Aplicacions prioritàries  
a.1) Biomassa tèrmica/elèctrica  
a.1.1) Aplicacions industrials tèrmiques/elèctriques: equips per a l'aprofitament tèrmic i/o elèctric de residus forestals, agrícoles, industrials o matèria primera procedent de cultius, incloent-hi tecnologies de combustió, gasificació, aprofitament de calors residuals, etc., amb el rang energètic següent:  
· Per a producció d'electricitat: fins a 10 MW.  
· Per a biomassa tèrmica industrial: fins a 32.190.611 kcal/h.  
· Per a cogeneració: fins a 10 MW.  
· Aprofitament de calors residuals de plantes de producció d'energia elèctrica amb biomassa per a aplicacions industrials, en edificis o district heating: qualsevol projecte.  
a.1.2) Aplicacions tèrmiques per a ús domèstic o en edificis, incloent-hi les següents:  
- Producció d'energia tèrmica en calderes per a preparació d'aigua calenta sanitària, calefacció o calfament de piscines cobertes, en l'àmbit domèstic o en edificis, utilitzant com a combustible la biomassa.  
  
- Sistemes de calefacció de districte (district heating).  
- Sistemes de generació de fred associats a la generació de calor, per mitjà de màquines d'absorció.  
- No es considerarà que poden rebre ajudes els sistemes de generació d'energia tèrmica del tipus estufa o casset de ximenera que proporcionen exclusivament calor directa en el lloc on s'instal·len i no tinguen circuit hidràulic de calefacció o aigua calenta sanitària.  
a.1.3) Instal·lacions híbrides solar tèrmica/biomassa tèrmica:  
- Producció d'energia tèrmica per a preparació d'aigua calenta sanitària, calefacció o calfament de piscines cobertes, en l'àmbit domèstic o en edificis.  
- Sistemes de calefacció de districte (district heating).  
- Sistemes de generació de fred associats a la generació de calor, per mitjà de màquines d'absorció.  
a.2) Equips de tractament en camp de biomassa per a estellat o empacat, amb l'única finalitat de l'ús en processos energètics.  
- Maquinària específica per al tractament de la biomassa, per a ús energètic, en camp a fi de facilitar-ne l'arreplega i el transport de manera que es reduïsquen els costos associats al transport.  
- Queden fora d'esta àrea les empacadores i trituradores utilitzades habitualment en les activitats agrícoles o forestals els usos principals de les quals no siguen la producció de biomassa amb aplicacions energètiques (incloent les empacadores agrícoles de palla o els sistemes de triturat/estellat per a incorporació del material orgànic al sòl).  
a.3) Plantes de fabricació de pèl·lets/briquetes i combustibles assimilables.  
- Maquinària específica i instal·lacions per a fabricació de pèl·lets/briquetes i combustibles assimilables, per a ús energètic.  
- La matèria primera a partir de la qual siguen elaborats els pèl·lets/briquetes i productes assimilables haurà de tindre com a origen la biomassa, en qualsevol de les seues formes.  
a.4) Adaptació de camions cisterna amb equips específics per a la distribució o el subministrament de biomassa.  
- Inversions en equips i maquinària específica per a l'adaptació de camions cisterna destinats a la distribució o subministrament a granel de biomassa per a l'ús energètic, incloent-hi sistemes pneumàtics, mecànics i de pesat.  
b) Cost elegible  
- Inversions en maquinària, equips complementaris, muntatge i instal·lacions necessaris per a aconseguir l'objectiu d'utilització de les energies renovables.  
- Obra civil associada.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.  
- En el cas d'equips de tractament en camp de biomassa, es considerarà el cost dels equips que formen part de la maquinària específica, no s'inclouen equips independents per al moviment, llevat que es tracte de màquines autopropulsades, cas en què tota la màquina es considerarà com a partida elegible.  
- En el cas d'equips de tractament en camp de biomassa, atés que es tracta de maquinària específica i no hi ha maquinària convencional equivalent, no es considera el concepte de cost addicional.  
c) Cost de referència  
- Per als projectes d'aplicacions tèrmiques per a ús domèstic o en edificis, es prendrà com a cost de referència en relació amb els objectius energètics una inversió màxima per unitat de potència tèrmica instal·lada de 300 €/kW de potència (transferida a l'aigua) instal·lada. Este cost de referència podrà ser ampliable a 600 €/kW de potència instal·lada en funció de la incorporació de sistemes automàtics d'alimentació, encesa, neteja, extracció de cendres, equipament de telecontrol, monitorització o telegestió, o bé en el cas de calderes de característiques especials o amb rendiment a potència nominal superior al 85 %.  
  
- Estos costos de referència s'apliquen de la mateixa manera a la fracció de biomassa corresponent, per a instal·lacions híbrides solar tèrmica+biomassa tèrmica. A la instal·lació solar tèrmica se li aplicaran els costos i criteris corresponents a l'actuació de biomassa.  
- En qualsevol cas, es considera que una instal·lació solar tèrmica està hibridada amb una de biomassa tèrmica, sempre que compartisquen elements bàsics i que la cobertura de les necessitats per a les quals estan dissenyades es duga a terme fonamentalment a partir d'estes dos fonts.  
  
- En el cas d'equips de tractament en camp de biomassa, es prendrà com a cost de referència, en relació amb els objectius energètics, una inversió màxima per equip, segons les característiques de cada projecte, de:  
  
Tipus de sistema Tipus de màquina Cost de referència(?/CV)  
Empacadores Autopropulsada 1.000 €/CV  
 Transportable no autopropulsada 500 €/CV  
 Semimòbil 800 €/CV  
Estelladores/Piconadores Autopropulsada 1.000 €/CV  
 Transportable no autopropulsada 500 €/CV  
 Semimòbil 800 €/CV  
  
  
d) Garanties mínimes exigides.  
- Les instal·lacions de calefacció directa a partir de la combustió de biomassa estan exemptes de l'acreditació de garanties.  
- Per al cas d'aplicacions de tractament en camp de la biomassa, s'haurà d'acreditar la garantia dels equips d'estellat o empacat, amb una duració mínima de tres anys.  
- Per a la resta d'aplicacions:  
· Equips principals (calderes o generadors): tres anys.  
· Instal·lació: tres anys.  
e) Modalitats d'explotació de la instal·lació (per a aplicacions d'ús domèstic o en edificis):  
- En règim de propietat de l'usuari final de l'energia, i en este cas serà este el sol·licitant i beneficiari de l'ajuda.  
- A través d'Empreses de Servicis Energètics (ESE) per a venda d'energia tèrmica a tercers (usuari final de l'energia), i en este cas serà l'ESE qui actue com a sol·licitant i beneficiari de l'ajuda. Esta modalitat només es considerarà per a aplicacions tèrmiques industrials, aplicacions tèrmiques per a ús domèstic o en edificis i instal·lacions híbrides solar tèrmica/biomassa tèrmica.  
  
5. Biogàs tèrmic o elèctric  
a) Aplicacions prioritàries  
- Equips per a producció d'energia tèrmica o elèctrica, per mitjà de l'aprofitament energètic del biogàs produït per digestió anaeròbia de residus biodegradables, de qualsevol rang energètic.  
- Aprofitament de calors residuals de plantes de producció d'energia elèctrica amb biogàs per a aplicacions industrials, en edificis o district heating.  
b) Cost elegible  
- Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.  
c) Cost de referència  
- Es prendrà com a cost de referència, en relació amb els objectius energètics, una inversió màxima per unitat de potència instal·lada de 3.500 €/kW, quan es tracte de producció d'energia elèctrica. En el cas que l'aprofitament siga tèrmic, es prendrà com a cost de referència 1.100 €/kW. Quan es tracte de cogeneració d'energia elèctrica i tèrmica es considerarà un cost de referència de 4.000 €/kW.  
d) Garanties mínimes exigides.  
- Equips principals (calderes o generadors): tres anys.  
- Instal·lació: tres anys.  
  
6. Energia geotèrmica  
a) Aplicacions prioritàries  
- Aprofitament dels jaciments geotèrmics.  
- Aprofitament d'energia tèrmica per a xarxes de districte.  
- Aprofitament de l'energia tèrmica per a aigua calenta sanitària o climatització utilitzant bombes de calor que intercanvien amb el terreny, ja siguen de circuit obert o tancat, tant per a instal·lacions ja construïdes que es reformen com per a instal·lacions noves.  
b) Cost elegible  
- Inversions en maquinària, equips complementaris i instal·lacions necessaris per a aconseguir l'objectiu d'utilització de les energies renovables.  
- Obra civil associada.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.   
- Per al cas d'utilització de bombes de calor que intercanvien energia tèrmica amb el terreny, les actuacions considerades seran les que aconseguisquen una reducció anual del 20 % com a mínim del consum d'energia en relació amb una instal·lació de generació d'energia convencional de la mateixa capacitat, en termes de generació efectiva d'energia.  
- En el cas de xarxes de districte, es consideren elegibles ampliacions a nous usuaris, encara que no s'altere la potència de generació tèrmica.  
c) Cost de referència  
- Es prendrà com a cost de referència, en relació amb els objectius energètics, una inversió màxima per unitat de potència de captació instal·lada, segons les característiques de cada projecte, de:  
  
Tipus de circuit Tipologia d'intercanvi Cost de referència  
 (?/kW)  
Circuit tancat Sondejos - vertical 1.400 €/kW  
 Soterrat - horitzontal 1.100 €/kW  
Circuit obert 500 €/kW  
Instal·lacions de xarxes de districte geotèrmiques 1.500 €/kW  
  
  
En el cas que els equips instal·lats disposen de potències nominals diferents segons les seues condicions de funcionament, es prendrà, per al càlcul de l'ajuda, un valor de potència equivalent que a juí de l'IVACE represente el comportament de la instal·lació a efectes energètics, i preval este criteri en cas de discrepàncies.  
  
d) Garanties mínimes exigides  
- Instal·lació: tres anys.  
e) Modalitats d'explotació de la instal·lació:  
- En règim de propietat de l'usuari final de l'energia, i en este cas serà este el sol·licitant i beneficiari de l'ajuda.  
- A través d'Empreses de Servicis Energètics (ESE) per a venda d'energia tèrmica a tercers (usuari final de l'energia), i en este cas serà l'ESE qui actue com a sol·licitant i beneficiari de l'ajuda.  
  
7. Energia minihidràulica  
a) Aplicacions prioritàries  
- Minicentrals corresponents a noves concessions o rehabilitació.  
  
- Minicentrals instal·lades en conduccions de xarxes de reg o distribució d'aigua.  
- Rang energètic: potència total fins a 500 kW.  
b) Cost elegible  
- Inversions en maquinària, equips complementaris i instal·lacions necessaris per a aconseguir l'objectiu d'utilització de les energies renovables.  
- Obra civil associada.  
- En general, els costos d'inversió subvencionables corresponen als costos suplementaris suportats pel sol·licitant, en relació amb una instal·lació de generació d'energia tradicional de la mateixa capacitat, en termes de generació efectiva d'energia.  
c) Garanties mínimes exigides  
- Equips principals (turbines): tres anys.  
- Instal·lació: tres anys.  
  
8. Biocarburants  
a) Aplicacions prioritàries  
- Instal·lació d'assortidors en estacions de servici o per a abastiment de flotes, per al consum en el sector del transport, de mescles de biodièsel o bioetanol, ambdós amb l'obligació d'etiquetatge específic.  
- Adaptació d'assortidors ja construïts en estacions de servici o per a abastiment de flotes, per al consum en el sector del transport, de mescles de biodièsel o bioetanol, ambdós amb l'obligació d'etiquetatge específic.  
- Plantes de producció de biodièsel o bioetanol a partir d'olis refinats o usats, cultius energètics o residus.  
- Parcs d'emmagatzematge per a distribució de biocarburants.  
b) Cost elegible  
- Instal·lació i adaptació d'assortidors: inversions en equips i l'obra civil necessària per a la instal·lació de depòsits, assortidors i instal·lació electromecànica. Només seran elegibles les inversions corresponents al subministrament de biocarburants purs o amb mescles amb l'obligació d'etiquetatge específic. En el cas que el punt de subministrament permeta disposar d'altres productes diferents, es deduiran de la inversió elegible tant la relativa a l'emmagatzematge i instal·lació electromecànica d'estos carburants, com la part proporcional de la corresponent a l'assortidor, en funció del nombre disponible en el punt de subministrament.  
- Plantes de producció i parcs d'emmagatzematge: inversions en maquinària, equips complementaris, instal·lacions i obra civil associada.  
  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de capacitat de producció, emmagatzematge o subministrament.  
- Pel caràcter complementari de les instal·lacions de producció, emmagatzematge o subministrament de biocarburants, els costos objecte d'ajuda en este cas queden definits pel total dels costos per a la implantació de les instal·lacions.  
c) Cost de referència  
- Es prendrà un cost de referència, en relació amb els objectius energètics, de 75.000 euros per punt de subministrament per al cas d'instal·lació d'assortidors i de 10.000 euros per a l'adaptació d'assortidors ja construïts.  
d) Altres condicionants:  
- Únicament poden rebre ajudes les plantes de producció que complisquen els criteris de sostenibilitat previstos en l'article 17 de la Directiva 2009/28/CE, del Parlament Europeu i del Consell, relativa al foment de l'ús d'energia procedent de fonts renovables i per la qual es modifiquen i deroguen les Directives 2001/77/CE i 2003/30/CE.